ผู้เชี่ยวชาญเตือนอย่าละเลยมาตรการป้องกันโควิด-19 แม้จะเริ่มมีวัคซีนใช้ 
ผู้เชี่ยวชาญกล่าวว่า การมีวัคซีนป้องกันโควิด-19 ใช้เป็นครั้งแรกนั้นไม่ได้หมายความเราจะสามารถโยนหน้ากากอนามัยทิ้งไปได้
ก่อนหน้านี้องค์การอาหารและยาสหรัฐฯ หรือ FDA ได้ตั้งเป้าหมายให้วัคซีนโควิด-19 มีประสิทธิผลอยู่ที่เกณฑ์ 50 เปอร์เซนต์ Jesse Goodman ผู้เชี่ยวชาญด้านโรคติดเชื้อและอดีตหัวหน้านักวิทยาศาสตร์ของ FDA ซึ่งปัจจุบันเป็นศาสตราจารย์ที่มหาวิทยาลัยจอร์จทาวน์ ในกรุงวอชิงตันกล่าวว่าถึงแม้วัคซีนที่มีประสิทธิผลบางส่วนอาจสามารถช่วยกลุ่มคนที่มีความเสี่ยงสูง เช่นบุคลากรทางการแพทย์หรือผู้ที่มีปัญหาสุขภาพอยู่ก่อนแล้ว แต่อาจจะไม่เหมาะสำหรับประชากรทั่วๆ ไป เขากล่าวว่าวัคซีนไม่ใช่สิ่งที่จะสร้างภูมิคุ้มกันให้กับประชากรทุกคนทั้งประเทศได้ เพราะถึงแม้ทุกคนจะได้รับการฉีดวัคซีนแล้ว แต่ก็อาจยังไม่มีภูมิคุ้มกันในหมู่ประชาชนอย่างเพียงพอที่ะหยุดการแพร่ระบาดของเชื้อไวรัสนี้ได้ อย่างไรก็ตาม ผู้เชี่ยวชาญตั้งข้อสังเกตว่าแม้แต่วัคซีนที่ไม่สมบูรณ์ก็อาจช่วยลดความรุนแรงของอาการป่วยเพื่อจะได้ไม่ต้องเข้ารักษาตัวในโรงพยาบาล แต่ก็ย้ำว่ายังมีความเสี่ยงที่แม้แต่ผู้ที่ได้รับวัคซีนแล้วจะแพร่เชื้อได้โดยไม่รู้ตัว ผู้เชี่ยวชาญบางคนกล่าวว่า สถานการณ์ที่แย่ที่สุดก็คือ การที่วัคซีนทำงานได้ดีพอที่จะป้องกันไม่ให้ผู้ติดเชื้อมีอาการเจ็บป่วย แต่ยังไม่ดีพอที่จะยับยั้งการแพร่ระบาดของเชื้อไวรัสนี้ ทั้งนี้เพราะวัคซีนอาจสามารถสร้างภูมิคุ้มกันที่ไม่สามารถปิดกั้นไวรัสได้อย่างสมบูรณ์ แต่เพียงแค่ลดความรุนแรงไม่ให้ผู้ป่วยต้องทรมานกับอาการป่วยของโรค แต่ผู้ป่วยที่ได้รับวัคซีนและแม้ไม่ได้มีอาการก็ยังสามารถแพร่เชื้อได้ต่อไป และนั่นคือเหตุผลสำคัญที่ทำให้โควิด-19 ยากที่จะควบคุม นอกจากนั้น Paul Duprex ผู้อำนวยการศูนย์วิจัยวัคซีนแห่งมหาวิทยาลัยพิตส์เบิร์กยังกล่าวว่าวัคซีนอาจไม่สามารถป้องกันทุกคนได้อย่างเท่าเทียมกัน เพราะอาจมีความแตกต่างมากมายในกลุ่มเด็ก ผู้ใหญ่ ผู้สูงอายุและผู้ที่มีภาวะสุขภาพบางอย่างรวมทั้งยังอาจมีความแตกต่างกันในกลุ่มชาติพันธุ์ต่างๆ เรื่องการตอบสนองต่อวัคซีนด้วย ด้วยเหตุนี้ ผู้เชี่ยวชาญจึงเตือนว่าการที่เราจะสามารถเลิกใส่หน้ากากอนามัยได้เมื่อไหร่นั้นขึ้นอยู่กับจำนวนคนที่ได้รับวัคซีนและการสร้างภูมิต้านทานหมู่ด้วย ทั้งนี้เพราะนักวิทยาศาสตร์ยังไม่สามารถทราบในทันทีว่าวัคซีนใหม่ที่ใช้เวลาพัฒนาเพียงแค่ไม่ถึงปีจะสามารถปกป้องสุขภาพของแต่ละคนได้นานแค่ไหน